16.6.2023 г.
BG
Официален вестник на Европейския съюз
C 214/163 Четвъртък, 19 януари 2023 r.
42. подчертава, че текущата реформа на Регламент (ЕО) № 1224/2009 за контрол в областта на рибарството следва да отчита особеностите на непромишлената риболовна дейност и да не я претоварва с бюрокрация, по-специално по отношение на геолокализацията или електронното изпращане на данните за улова; призовава за система за контрол, която да е специално разработена и приспособена към реалността и многообразието на непромишления крайбрежен флот, включително улова на миди и ракообразни или риболова без кораби, където приоритетна роля да имат пропорционалността и постепенният характер;
43. счита, че диверсификацията на дейностите в рамките на по-широката устойчива синя икономика е важна, като включва укрепване на културата на общностите, насърчаване на страничните продукти на риболова и на продукти, които въпреки потенциала си нямат търговска стойност; счита обаче, че тези дейности не трябва да застрашават риболовната дейност или историческите права на рибарите в морето;
44. счита, че използването на морското пространство за други икономически цели не трябва да застрашава историческите права за риболов; счита, че дребномащабният риболов следва да бъде напълно интегриран в стратегическото планиране на тези политики; счита, че подобна е ситуацията и във вътрешните води, където дребномащабният риболов се сблъсква с нарастващи конфликти относно ресурсите и използването на прясна вода, като се конкурира с отрасли с отрицателно въздействие върху крайбрежните местообитания и рибните ресурси;
45. подчертава, че социално-икономическите и екологичните предизвикателства, произтичащи от управлението на защитените морски зони, предлагат потенциално решение за съчетаване на целите за опазване и устойчивост, от една страна, с интегрирането на сектора на дребномащабния риболов в управленските решения в рамките на защитените морски зони и в близост до тях, от друга страна; във връзка с това призовава Комисията и държавите членки да разработят подходи на участие в управлението на защитените морски зони, основани на биологични и социално-икономически данни, разработени, прилагани и преразглеждани съвместно със специалистите по защитените морски зони, съответните заинтересовани страни и сектора на дребномащабния риболов; призовава Комисията и държавите членки да обмислят разработването на практики за управление с участието на всички заинтересовани страни, включително с оглед на постигането на баланс между устойчивото развитие на дребномащабния риболов, и когато е приложимо — устойчивото развитие на отговорния туризъм;
46. изтъква необходимостта от икономическа и социална защита по време на периодите, в които не се извършва риболов, и в случай на бедствия, които възпрепятстват дейността; подчертава необходимостта от механизми, предвиждащи обезщетение за пропуснатите доходи през такива периоди; подчертава, че това обезщетение следва да се взема предвид като действително отработено време за целите на изчисляване на пенсията за осигурителен стаж и възраст и за други социалноосигурителни права;
47. счита, че ако искаме да има приемственост между поколенията, трябва да се създадат привлекателни условия за младите хора и жените, което означава да се ценят доходите от риболов, като същевременно се гарантира тяхната стабилност, и да се прилага принципът на равно заплащане за равностоен труд, да се увеличи разпределението на квоти за дребномащабния риболов в съответствие с научните становища, да се осигури обучение при условия, които надлежно отчитат разнообразието от риболовни практики, риболовни съоръжения и потребности на всяка държава членка, както и да се гарантират подходящи условия на труд и безопасност на борда; припомня, че ЕФМДРА предоставя подкрепа за обучение и професионално развитие; счита, че обучението следва да гарантира силен практически елемент, като се отчита спецификата на националния, регионалния или местния контекст, в който то се провежда; освен това счита, че следва да бъде възможно това да се съчетае с теоретично обучение, като същевременно се извлича полза от натрупаните знания на лицата, които са работили или работят в морски професии;
48. призовава за увеличаване на финансовите и техническите ресурси за научни изследвания в областта на рибарството във всяка държава членка с оглед на развитието на дейности, насочени към рибарството и рибните ресурси, засилването и подобряването на събирането на данни и оценката на състоянието на ресурсите;
49. призовава за увеличаване на финансовите и техническите ресурси за научноизследователска и развойна дейност в областта на рибарството в ЕС и във всяка държава членка; по-специално подчертава необходимостта от подкрепа за научноизследователските институти и лаборатории в тази област с материални и човешки ресурси с оглед на развитието на дейности, насочени към насърчаване на дребномащабния, крайбрежния и непромишления риболов и гарантиране на по-добро разбиране на различните причини за изчерпването на рибните запаси и опазването на рибните ресурси; подчертава необходимостта от участие на рибарите и сдруженията на рибарите в дейности по научно наблюдение, картографиране, събиране на данни, управление и контрол, за да се извлекат всички ползи от техните знания;